text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 15 март 2013 година
  за прекратяване на разследването, започнато с Решение за изпълнение 2012/161/ЕС, по отношение на ефективното прилагане в Боливия на Единната конвенция на Организацията на обединените нации по упойващите вещества
  (нотифицирано под номер C(2013) 1422)
  (само текстът на испански език е автентичен)
  (2013/136/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 732/2008 на Съвета от 22 юли 2008 г. за прилагане на схема от общи тарифни преференции за периода от 1 януари 2009 г. и за изменение на регламенти (ЕО) № 552/97, № 1933/2006 и регламенти (ЕО) № 1100/2006 и № 964/2007 на Комисията (1), и по-специално член 19, параграф 2 от него,
  след консултация с Комитета по общите преференции,
  като има предвид, че:
  (1)
  На 20 март 2012 г. Комисията започна разследване съгласно член 17, параграф 2 от Регламент (ЕО) № 732/2008 („Регламент относно ОСП“) по отношение на ефективното прилагане в Мултинационалната държава Боливия („Боливия“) на Единната конвенция на Организацията на обединените нации по упойващите вещества чрез публикуването на Решение за изпълнение 2012/161/ЕС на Комисията (2).
  (2)
  Целта на разследването беше да се установи дали предоставеният на Боливия специален насърчителен режим за устойчиво развитие и добро управление следва да бъде оттеглен в съответствие с разпоредбите, които се съдържат в член 15, параграф 2 от действащия Регламент относно ОСП.
  (3)
  На 20 март 2012 г. в Официален вестник на Европейския съюз беше публикувано Известие за започване на разследване съгласно член 18, параграф 1 от Регламента относно ОСП (3).
  (4)
  На 3 април 2012 г. Европейската комисия прикани правителството на Боливия да представи всякаква информация и коментари, които са от значение за целите на разследването, в рамките на 4 месеца от датата на публикуване на посоченото известие в Официален вестник. Комисията също така изпрати на правителството на Боливия въпросник за прилагането на Единната конвенция на Обединените нации по упойващите вещества („Единна конвенция на ООН“).
  (5)
  Правителството на Боливия своевременно предостави коментарите си под формата на отговор на въпросника.
  (6)
  Комисията анализира съдържанието на отговорите на въпросника и изпрати на правителството на Боливия искане за допълнително изясняване на някои елементи. Боливийската страна отговори своевременно на това искане и предостави поисканите разяснения.
  (7)
  Комисията също така потърси цялата информация, която смята за необходима, включително резултатите от доклада от 2012 г. на Службата на ООН по наркотиците и престъпността (UNODC) за отглеждане на кока в Боливия.
  (8)
  При анализа на изпратените отговори на въпросника и на наличната информация Комисията констатира, че след денонсирането на Единната конвенция на ООН в Боливия, което влезе в сила на 1 януари 2012 г., не са настъпили значими изменения в съответното боливийско законодателство.
  (9)
  Анализът на отговорите на въпросника и на наличната информация показва, че в периода след денонсирането на Единната конвенция на ООН правителството на Боливия не е променило подхода си спрямо производството, търговията и използването на забранени наркотични вещества.
  (10)
  Съгласно информацията, която е включена в отговора на въпросника, и цялата налична на Комисията информация Боливия разполага със законодателни инструменти и институции за борба с производството, търговията и употребата на незаконни наркотици. Боливия е страна по международни споразумения, чиято цел е борба с производството и търговията с незаконни наркотици.
  (11)
  Поради това се стигна до заключението, че Комисията не разполага с данни, които предполагат, че законодателството и практиката на боливийските власти ще попречат на прилагането на Единната конвенция на ООН.
  (12)
  Комисията получи информация, че на 10 януари 2013 г. повече от две трети от държавите - страни по споразумението на Единната конвенция на ООН, не са възразили на депозираното от Боливия искане за повторно присъединяване към Единната конвенция на ООН с резерва относно традиционното използване на листа от кока (по-специално дъвченето им и медицинската им употреба). Поради това Боливия повторно се присъедини към Единната конвенция на ООН, считано от 10 февруари 2013 г.
  (13)
  Комисията е на мнение, че националното законодателство на Боливия включва Единната конвенция на ООН и че правителството на Боливия ефективно прилага законодателство си, отнасящо се до незаконните наркотици.
  (14)
  Следователно в съответствие с разпоредбите, съдържащи се в член 15, параграф 2 от Регламента относно ОСП, Комисията заключи, че временното оттегляне на специалния насърчителен режим за устойчиво развитие и добро управление е необосновано и че разследването се прекратява.
  (15)
  Мерките, предвидени в настоящото решение, са в съответствие със становището на Комитета по общите преференции,
  ПРИЕ НАСТОЯЩОТО РЕШЕНИЕ:
  Член 1
  Започнатото с Решение за изпълнение 2012/161/ЕС на Комисията разследване по отношение на ефективното прилагане в Боливия на Единната конвенция на Организацията на обединените нации по упойващите вещества се прекратява.
  Член 2
  Адресат на настоящото решение е Мултинационалната държава Боливия.
  Съставено в Брюксел на 15 март 2013 година.